# Bufali

Bufali és un municipi del País Valencià a la comarca de la Vall d'Albaida.

## Història

D'origen àrab (quan era anomenat Bohali), el primer document escrit en què apareix és el Llibre de Repartiment, on se l'esmenta indistintament com a Aboalit, Huet Aboalit, Huet de Bocalich, Huet Abohaliol, Vuet Albohalyt o Vechdebocalich. Abans de l'expulsió l'habitaven 96 famílies de moriscos, però després la població va descendir a sols 10 cases habitades. L'any 1574 es va independitzar de la parròquia de Montaverner i aconseguí parròquia pròpia. En el segle xvii Felip III va fundar el marquesat d'Albaida al qual s'adscrigué Bufali. En 1884 una gran inundació va arrasar el poble.

## Demografia i economia

L'any 2003 Bufali tenia 200 habitants, de gentilici bufalitans. Un 96,38% dels habitants parlen valencià, segons cens de 2001.
L'activitat econòmica bàsica sempre ha sigut l'agricultura de secà (oliveres, cereals, vinya i garrofers)

## Geografia

Al seu xicotet terme (3,3 km²) hi ha l'antiga Nevera de la Lloma de la Solaneta, nevera del segle xvii però en perill de caure per mala conservació. També és digna d'esment la Font del Riu, paratge a la vora del riu d'Albaida, recentment habilitada com a zona d'esbargiment.

## Alcaldia

Des de 2015 l'alcaldessa de Bufali és Estefania Mollà Camarasa, primerament pel Partit Socialista del País Valencià (PSPV), i des de 2019 per La Vall ens Uneix (La Vall).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Rafael Tomàs Guerola | UCD | 19/04/1979 | -- |
| 1983–1987 | Rafael Tomàs Guerola | AI | 28/05/1983 | -- |
| 1987–1991 | Ricardo Olcina Llácer | AIB | 30/06/1987 | -- |
| 1991–1995 | José Javier Olcina Olcina | PSPV-PSOE | 15/06/1991 | -- |
| 1995–1999 | José Javier Olcina Olcina | PSPV-PSOE | 17/06/1995 | -- |
| 1999–2003 | Juan Salvador Jordà Olcina | PP | 03/07/1999 | -- |
| 2003–2007 | Juan Salvador Jordà Olcina | PP | 14/06/2003 | -- |
| 2007–2011 | Juan Salvador Jordà Olcina | PP | 16/06/2007 | -- |
| 2011–2015 | Juan Salvador Jordà Olcina | PP | 11/06/2011 | -- |
| 2015–2019 | Estefania Mollà Camarasa | PSPV-PSOE | 13/06/2015 | -- |
| 2019-2023 | Estefania Mollà Camarasa | La Vall | 15/06/2019 | -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

## Transports

L'estació de ferrocarril de Bufali pertany a la línia 47 de mitjana distància, coneguda com a València-Xàtiva-Alcoi.
Línia 47: València-Xàtiva-Alcoi :

## Edificis d'interés

Al poble hi ha l'església de Nostra Senyora de Loreto, construïda sobre la primitiva, de 1574, que va caure amb la inundació de l'any 1884.

## Notes

* ↑ AIB és l'acrònim d'Agrupación Independiente de Bufali.
* ↑ La Vall és l'abreviació del partit polític La Vall ens Uneix.

## Referències

* ↑ «Bufali». Gran Enciclopèdia Catalana. Barcelona: Grup Enciclopèdia Catalana.
* 1 2 Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Bufali. Històric de Govern Local». Portal d'informació ARGOS. [Consulta: 2 desembre 2020].

## Enllaços externs

* Institut Valencià d'Estadística Arxivat 2010-06-18 a Wayback Machine.
* Portal de la Direcció General d'Administració Local de la Generalitat Arxivat 2008-05-26 a Wayback Machine.
* País Valencià, poble a poble, comarca a comarca de Paco González Ramírez, d'on s'ha extret informació amb el seu consentiment